憶舊寄金陵馮壽之
作者：宋無
朝代：宋

paragraphs: 憶昔江東日，離居託孟鄰。
儒家見君好，談席偶情親。
南斗文昌近，西山爽氣新。
驪珠驚俗眼，瓊樹倚芳晨。
大雅今重臯，奇才豈易倫。
珊瑚生海網，汗血出天津。
句滿鷄林賈，名齊雁塔人。
傳經心入聖，用筆意凝神。
射策應先手，藏環定後身。
巨流思待濟，吾道詘當伸。
落魄傷遲邁，依棲笑隠淪。
三年爲倦翼，萬里作窮鱗。
伏枕思霜橘，歸溪戀紫蓴。
鴻稀石城信，魚隔太湖濱。
故宅閒多草，空船獨採蘋。
夜吟酬蟋蟀，暮景歎麒麟。
老恐襟期斷，悲懷轍跡陳。
舊峰還似洛，淮水想猶秦。
勝地登臨數，殊鄉夢寐頻。
潮吞李白月，花動謝安春。
有興須相覓，無聊漫自呻。
休疑交契闊，尚覺膽輪囷。
遠物那堪贈，佳音欲細詢。
勞歌因奉寄，題罷更沾巾。